ΓΡΑΠΤΗ ΕΡΩΤΗΣΗ E-2653/98

υποβολή: Friedhelm Frischenschlager (ELDR) προς το Συμβούλιο

(1 Σεπτεμβρίου 1998)

Θέμα: Πολιτική της ΕΕ στον τομέα των ναρκωτικών

Η συζήτηση για τη μελλοντική πολιτική της ΕΕ στον τομέα των ναρκωτικών θα συνεχισθεί και στο πλαίσιο της Αυστριακής Προεδρίας του Συμβουλίου, ενώ θα διεξαχθεί μεταξύ άλλων και μία διάσκεψη το φθινόπωρο του τρέχοντος έτους στη Βιέννη. Η αρχαϊκή προσέγγιση του προβλήματος με τη λογική του νόμου και της τάξεως που χαρακτηρίζεται από την αποκλειστική λήψη ποινικών, αστυνομικών και στρατιωτικών μέτρων στην καταπολέμηση των ναρκωτικών, ακόμα και στην περίπτωση των ηπίων ναρκωτικών, φαίνεται ότι απομακρύνεται όλο και περισσότερο από μια σύγχρονη πολιτική, κατάλληλη για την αντιμετώπιση του προβλήματος.

Ποια είναι τα βασικά στοιχεία της μεταρρυθμίσεως στον τομέα της πολιτικής για τα ναρκωτικά, τα οποία θα προτείνει η Προεδρία του Συμβουλίου της ΕΕ κατά το δεύτερο εξάμηνο; Θα προτείνει η Προεδρία του Συμβουλίου στις υπόλοιπες χώρες μέλη της ΕΕ - όσον αφορά την de facto ανοχή της καταναλώσεως ηπίων ναρκωτικών - να εφαρμόσουν μια παρόμοια πολιτική, λόγω των θετικών εμπειριών που αποκτήθηκαν στην Αυστρία, την Ολλανδία κ.λπ.; Θα περιέχουν οι προτάσεις αυτές και μια αποποινικοποίηση της καταναλώσεως ηπίων ναρκωτικών, η οποία θεωρείται από πολλούς ως απαραίτητη προϋπόθεση για τη λήψη θεραπευτικών μέτρων προς όφελος των ναρκομανών;

Σε σχέση με τα σκληρά ναρκωτικά και υπό το φως των θετικών εμπειριών που αποκτήθηκαν στην Ελβετία και σε άλλες χώρες θα αποτελέσουν, άραγε, οι προτάσεις για τη χορήγηση σκληρών ναρκωτικών ή υποκατάστατων ναρκωτικών υπό ιατρική επιτήρηση για θεραπευτικούς σκοπούς τμήμα μιας νέας στρατηγικής της ΕΕ στον τομέα των ναρκωτικών;

Ποια συγκεκριμένα αστυνομικά μέτρα θα προτείνει η Προεδρία για την καταπολέμηση του οργανωμένου εμπορίου ναρκωτικών και της συνδεόμενης με αυτό διεθνούς εγκληματικότητας; Έχουν ήδη αποφασισθεί ή, όπερ και σημαντικότερον, ληφθεί ήδη κάποια μέτρα στο πλαίσιο αυτό;

Αντιλαμβάνεται η Προεδρία την αναπτυξιακή διάσταση του προβλήματος των ναρκωτικών (φτώχεια των καλλιεργητριών χωρών, ελλειπής πρόσβαση εναλλακτικών προϊόντων στην αγορά κ.λπ.) και προτίθεται να διατυπώσει αντίστοιχες προτάσεις στο πλαίσιο της συνεργασίας για την ανάπτυξη αλλά και των ρυθμίσεων για το εξωτερικό εμπόριο;

Απάντηση

(18/19 Ιανουαρίου 1999)

Οι υπό Αυστριακή Προεδρία εργασίες του Συμβουλίου περί τα ναρκωτικά ευθυγραμμίζονται με τις αναληφθείσες δεσμεύσεις της Ειδικής Συνόδου της Γενικής Συνέλευσης των Ηνωμένων Εθνών που διεξήχθη στη Νέα Υόρκη στις 8-10 Ιουνίου 1998. Βάσει αυτών, η Αυστριακή Προεδρία συγκρότησε πρόγραμμα εργασιών με πλήρη και ισόρροπη αντιμετώπιση των θεμάτων μείωσης της ζήτησης και της προσφοράς.

Εξάλλου, έμφαση έχει δοθεί στη χάραξη ή καθορισμό στρατηγικών περιφερειακής συνεργασίας υπέρ της Λατινικής Αμερικής και της Κεντρικής Ασίας.

Προβάδισμα δίδεται άλλωστε στα θεσπισθέντα το 1996 και 1997 δύο μέσα, δηλ. τις κοινές δράσεις για την εναρμόνιση των νομοθεσιών και πρακτικών και για τα συνθετικά ναρκωτικά.

Ως προς τα ερωτήματα του Αξιότιμου κ. Βουλευτή επισημαίνεται:

- ότι το Συμβούλιο δεν έχει εξετάσει προτάσεις για τη χογήρηση σκληρών ναρκωτικών ή υποκατάστατων υπό ιατρική παρακολούθηση για θεραπευτικούς σκοπούς,

- ότι με την από 1ης Οκτωβρίου 1998 έναρξη ισχύος της Σύμβασης Ευρωπόλ και την επικείμενη έναρξη των εργασιών της ίδιας οργάνωσης θα δοθεί νέα διάσταση στην καταπολέμηση του διεθνούς εμπορίου ναρκωτικών και του ανάλογου διεθνούς εγκλήματος,

- ότι, όπως τονίζει ο Αξιότιμος κ. Βουλευτής, το πρόβλημα των ναρκωτικών συνδέεται εν μέρει με την αναπτυξιακή πολιτική, και ως εκ τούτου εξέχουσα θέση κατέχουν οι εργασίες του σχεδίου δράσης υπέρ της Λατινικής Αμερικής.